**Javaneshorn** (*Rhinoceros sondaicus*) er et hovdyr som hovedsakelig lever i nasjonalparken Ujung Kulon på øya Java i Indonesia. Denne arten neshorn har horn på nesen, men mangler horn i pannen. Arten tilhører neshornfamilien (Rhinocerotidae).

Beskrivelse
-----------

Javaneshorn er på størrelse med det indiske panserneshornet, med en kroppslengde på opp mot 4 meter (normalt 2-3 meter) og en mankehøyde på cirka 170 cm. Vekten ligger normalt mellom 0,9 og 2,3 tonn. Mellom de to kjønnene er det ingen markante forskjeller, bortsett fra at hannenes horn er større. Det kan bli 25 cm, mens hunnenes bare utgjør en liten knopp eller mangler helt.

Voksne dyr er nakne og har grå hud. Ved hver fot finnes det tre tær som er utrustet med hover.

Utbredelse og systematikk
-------------------------

Til tross for navnet finnes javaneshornet ikke bare på øya Java. Tidligere strakte utbredelsesområdet også over deler av det sørasiatiske fastlandet fra Bangladesh, over Burma, Thailand og Laos til Vietnam. Dessuten eksisterte dyret på Sumatra. I henhold til nyere informasjon skal det også på 1500-tallet ha eksistert i sørlige Kina. I dag er dog bare en liten populasjon igjen.

På grunn av jakt har antallet stupt drastisk, nå vet man bare om to populasjoner igjen. Den største av disse befinner seg på Ujung Kulon nasjonalpark på Java. Arten teller ifølge Bibhab Talukdar, som leder IUCN/SSC Asian Rhino Specialist Group (AsRSG), færre enn 50 individer.

### Underarter

Inndeling
---------

Inndelingen følger IUCN/SSC Asian Rhino Specialist Group (AsRSG) og IUCNs rødliste.

**Treliste**
* Perissodactyla, hovdyr
	+ Tapiromorpha, tapirdyr
		- Rhinocerotidae, neshornfamilien
			* *Rhinoceros*
				+ *R. sondaicus*, javaneshorn
					- *R. s. annamiticus*, forekom i Vietnam. Det siste eksemplaret (en hunn) ble funnet død (skutt) i nasjonalparken Cat Tien den 29. april i 2010.
					- *R. s. sondaicus* (nominatformen), forekommer på Java med rundt 40-60 individer.
					- *R. s. inermis*, utdødd før 1925. Fantes i det nordøstre India, Bangladesh og Burma.
				+ *R. unicornis*, panserneshorn
			* *Dicerorhinus*
				+ *D. sumatrensis*, sumatraneshorn
			* *Ceratotherium*
				+ *C. simum*, stumpneshorn
			* *Diceros*
				+ *D. bicornis*, spissneshorn
		- Tapiridae, tapirfamilien
	+ Hippomorpha, hestedyr
		- Equidae, hestefamilien

Økologi
-------

Habitatet utgjøres av tett tropisk regnskog i lavlandet. Javaneshornet trenger vann samt plasser med løs leire. Utenfor paringstiden lever det ensomt og er nattaktiv. Etter drektigheten, som varer rundt 6 måneder, fødes vanligvis et ungdyr. Egget hviler en tid etter befruktningen og derfor er tiden mellom paringen og fødselen bortimot 15 måneder. Ungen dier i bortimot et år og den blir ytterligere to år hos moren. Kjønnsmodenheten skjer for hunndyr etter 5 til 7 år mens det for hanndyr skjer først etter rundt 10 år. Normal livslengde er mellom 35 og 40 år.

Status og trussel
-----------------

Javaneshornet er truet av umiddelbar utryddelse. Arten er truet delvis av ødeleggelse av dens habitat, men den største trusselen skjer grunnet markedet for dyrets horn, særlig til Kina hvor det feilaktig hevdes at hornet har legende virkning.

I henhold til beregninger fra 2002 gjenstår det kun 60 dyr av arten i Indonesia. Selv disse fåtallige dyrene er utsatt for ulovlig krypskyting. Om dette fortsetter vil dyret snart være utryddet. For å beskytte arten ble det i 1980 opprettet på den vestlige delen av Java en nasjonalpark.

Det finnes ingen javaneshorn i fangenskap. I 2011 ble det siste levende javaneshornet ulovlig felt på fastlandet. Det skjedde i naturreservatet Cat Loc i Vietnam, og arten finnes i dag utelukkende på Java. Javaneshornet regnes derfor som et av de mest sjeldne pattedyr i verden.

Referanser
----------

1. ↑  van Strien, N.J. Steinmetz, R. Manullang, B. Sectionov, Han, K.H. Isnan, W. Rookmaaker, K. Sumardja, E. Khan, M.K.M. & Ellis, S. 2008. *Rhinoceros sondaicus*. In: IUCN 2013. IUCN Red List of Threatened Species. Version 2013.1. Besøkt 2013-11-16
2. 1 2 3 4 5  Edwards, R. (2008): «Javan rhinoceros» Arkivert 27. september 2011 hos Wayback Machine.. *ARKive*.
3. 1 2  Waters, M. (1999): "Rhinoceros sondaicus". Animal Diversity Web. University of Michigan.
4. ↑  Bibhab Talukdar (2018) IUCN - Asian Rhino Specialist Group. IUCN/SSC Asian Rhino Specialist Group at Save the Rhino International. Besøkt 2018-03-25
5. 1 2  Brook, S. Van Coeverden de Groot, P. Mahood, S. *Extinction of the Javan Rhinoceros (Rhinoceros sondaicus)*. 2011. WWF-Vietnam. Arkivert 27. november 2013 hos Wayback Machine. Besøkt 2013-11-19
6. 1 2  Rhinoceros sondaicus på IUCNs rødliste, 2008
7. ↑  Nowak, R.M. 1999. Walker's Mammals of the World. The Johns Hopkins University Press, Baltimore, USA and London, UK.

Eksterne lenker
---------------

* (en) *Javaneshorn* i Encyclopedia of Life Rediger på Wikidata

* (en) *Javaneshorn* i Global Biodiversity Information Facility Rediger på Wikidata

* (en) *Javaneshorn* hos Fossilworks Rediger på Wikidata

* (en) *Javaneshorn* hos ITIS Rediger på Wikidata

* (en) *Javaneshorn* hos NCBI Rediger på Wikidata

* (en) *Kategori:Rhinoceros sondaicus* – bilder, video eller lyd på Wikimedia Commons Rediger på Wikidata

* (en) *Rhinoceros sondaicus* – galleri av bilder, video eller lyd på Wikimedia Commons Rediger på Wikidata

* *Rhinoceros sondaicus* – detaljert informasjon på Wikispecies Rediger på Wikidata

|  |  |
| --- | --- |
| Oppslagsverk/autoritetsdata | Store norske leksikon **·** Encyclopædia Britannica **·** LCCN
 |